บุรีรัมย์ ยูไนเต็ด รายได้เท่าไร
สมัยก่อนถ้านึกถึงคุณเนวิน ชิดชอบ หลายคนคงนึกถึงภาพนักการเมืองไทยคนหนึ่ง แต่คำถามเดียวกันตอนนี้ คำตอบที่ได้ หลายคนคงนึกถึงสโมสรฟุตบอลบุรีรัมย์ ยูไนเต็ด ซึ่งเป็นหนึ่งในสโมสรชั้นนำแห่งหนึ่งของไทย วันนี้ลงทุนแมนจะเล่าให้ฟังว่าสโมสรนี้กำเนิดมาอย่างไร และมีรายได้เท่าไร
23 พ.ย. 2560

บุรีรัมย์ ยูไนเต็ด รายได้เท่าไร / โดย เพจลงทุนแมน
สมัยก่อนถ้านึกถึงคุณเนวิน ชิดชอบ
หลายคนคงนึกถึงภาพนักการเมืองไทยคนหนึ่ง
แต่คำถามเดียวกันตอนนี้ คำตอบที่ได้
หลายคนคงนึกถึงสโมสรฟุตบอลบุรีรัมย์ ยูไนเต็ด
ซึ่งเป็นหนึ่งในสโมสรชั้นนำแห่งหนึ่งของไทย
วันนี้ลงทุนแมนจะเล่าให้ฟังว่าสโมสรนี้กำเนิดมาอย่างไร และมีรายได้เท่าไร
บุรีรัมย์ ยูไนเต็ด ก่อตั้งสโมสรในปี พ.ศ. 2513 เดิมชื่อ สโมสรฟุตบอลการไฟฟ้าส่วนภูมิภาค โดยที่ช่วงแรกของการก่อตั้งนั้นมีเป้าหมายเพื่อให้พนักงานการไฟฟ้าส่วนภูมิภาคได้ออกกำลังกายและสร้างความสามัคคีกันมากกว่า
ในปี พ.ศ. 2535 สโมสรได้เข้าร่วมการแข่งขันอย่างเป็นทางการเป็นครั้งแรกในฟุตบอลชิงถ้วยพระราชทาน ประเภท ง โดยใช้เวลาเพียง 7 ฤดูกาล ได้เลื่อนมาเล่นในดิวิชั่น 1 จนในฤดูกาล 2547 สโมสรได้รองแชมป์ดิวิชั่น 1 ทำให้ได้มาเล่นในไทยแลนด์พรีเมียร์ลีกในฐานะที่เป็นลีกสูงสุดเป็นครั้งแรกในฤดูกาลถัดมา
ในปี พ.ศ. 2552 คุณเนวิน มีความตั้งใจจะซื้อสโมสรฟุตบอลในไทยพรีเมียร์ลีก ให้ย้ายไปเล่นในจังหวัดบุรีรัมย์ โดยมีการเจรจากันหลายทีม แต่สุดท้ายมาจบที่การซื้อขายหุ้นของสโมสรฟุตบอลการไฟฟ้าส่วนภูมิภาคและเปลี่ยนชื่อมาเป็น บุรีรัมย์ พีอีเอ จนสุดท้ายรวมกับทีมบุรีรัมย์ เอฟซี เป็น บุรีรัมย์ ยูไนเต็ด ในฤดูกาล 2555
สนามฟุตบอลของบุรีรัมย์ชื่อ i-mobile Stadium มีความจุ 32,600 ที่นั่ง สร้างด้วยงบประมาณกว่า 500 ล้านบาท โดยเป็นเงินสนับสนุนของ i-Mobile และบางส่วนของคุณเนวิน ซึ่งเป็นสนามฟุตบอลในระดับ FIFA ที่ใช้เวลาก่อสร้างน้อยที่สุดในโลกคือ 256 วัน
อย่างไรก็ตาม สโมสรเตรียมเปลี่ยนชื่อสนามเป็นชื่อ “ช้าง สเตเดียม” หลังจากที่กลุ่มสามารถ ยอมรับว่า มือถือ i-mobile ประสบปัญหาภาวะขาดทุนอย่างหนักจึงตัดสินใจปิดฉาก Brand i-mobile ไป
ทั้งนี้ รายได้ของสโมสรฟุตบอลมาจากหลายส่วนทั้งค่าตั๋วเข้าชม, ขายของที่ระลึก, เงินรางวัล, กำไรจากการขายนักเตะ และส่วนแบ่งจากค่าลิขสิทธิ์การถ่ายทอดสดฟุตบอล
รายได้ของสโมสรบุรีรัมย์ ยูไนเต็ด
ปี 2557 รายได้ 456 ล้านบาท
ปี 2558 รายได้ 585 ล้านบาท
ปี 2559 รายได้ 805 ล้านบาท
ในฤดูกาลที่แล้วสโมสรบุรีรัมย์ ยูไนเต็ดมีรายได้จากการขายบัตร 19 ล้านบาท และของที่ระลึกกว่า 44 ล้านบาท สูงสุดเป็นลำดับ 1 โดย มีรายได้จากการขายบัตรนัดละ 558,000 บาท และของที่ระลึกนัดละ 1.3 ล้านบาท
โดยในฤดูกาล 2559 บุรีรัมย์ ยูไนเต็ด เคยทำสถิติเปิดขายเสื้อวันแรกได้ถึง 19,500 ตัว แต่สถิตินี้ได้ถูกทำลายลงในฤดูกาลถัดมา หลังจากที่สโมสรเปิดขายเสื้อ โดยทำสถิติเปิดขายเสื้อวันแรกได้ถึง 34,722 ตัว
ความสำเร็จของสโมสรในช่วงที่ผ่านมาที่สามารถกวาดแชมป์ไปได้หลายรายการ น่าจะเป็นเหตุผลสำคัญที่ทำให้แฟนบอลของทีมเพิ่มขึ้นอย่างก้าวกระโดด ซึ่งส่งผลต่อเศรษฐกิจของจังหวัดบุรีรัมย์พอสมควร โดยเฉพาะในด้านของการท่องเที่ยวของจังหวัดบุรีรัมย์
ปี 2552 จำนวนนักท่องเที่ยว 8 แสนคน ขณะที่ปี 2559 อยู่ที่ 1.4 ล้านคน
ปี 2552 รายได้จากการท่องเที่ยว 808 ล้านบาท ขณะที่ปี 2559 อยู่ที่ 2,347 ล้านบาท
ปี 2552 ท่าอากาศยานบุรีรัมย์ มีจำนวนผู้โดยสารมาใช้บริการทั้งหมด 7,181 คน ขณะที่ปี 2559 อยู่ที่ 197,988 คน
ด้วยความนิยมชื่นชอบในกีฬาฟุตบอลและฐานแฟนบอลของบุรีรัมย์ ที่เพิ่มขึ้นในช่วงที่ผ่านมา ทำให้ตอนนี้ลงทุนแมนเชื่อว่า บุรีรัมย์น่าจะเปลี่ยนจากในอดีตที่เป็นแค่ "เมืองผ่าน" กลายมาเป็น "เมืองพัก" โดยมี "สโมสรฟุตบอลบุรีรัมย์ ยูไนเต็ด" เป็นแม่เหล็กไปซะแล้ว..
----------------------
<ad> สนับสนุนให้เยาวชนเล่นกีฬา และ ทำกิจกรรม KIDDEEPASS คิดดีพาส แอปพลิเคชันรูปแบบใหม่ที่จะพาคุณและลูกน้อย “จองกิจกรรม และ ที่เล่นชั้นนำ” หลากหลายรูปแบบด้วยดีลสุดคุ้ม #แอปพลิเคชันเดียวครบทุกประสบการณ์เรียนรู้ #passporttoallthefun 
โหลดแอพได้ที่
iPhone 
Android 
----------------------
Reference
-
-
-
-
-
-
-
-